Cirka 1000 erhvervsskoleelever i Aalborg strejker onsdag for at markere deres utilfredshed med den løn, de får, når de er i skolepraktik. Det fortæller DR Nordjylland.

Hvis man er over 18 år, får man en løn på omkring 6800 kroner om måneden før skat. Det svarer til 45 kroner i timen. Er man under 18 år, er lønnen 23,50 kroner i timen før skat. Og det er helt uacceptabelt, mener Erhvervsskolernes Elev-Organisation: - Det er mildest talt horribelt. Det er utrolig svært at få hverdagen til at hænge sammen med den løn. Det synes vi ikke, kan være rigtigt, når man rent faktisk passer et fuldtidsarbejde som håndværker, siger formand Morten Ryom til DR Nordjylland. Onsdag morgen nedlægger de erhvervsskoleelever, som er i praktik, arbejdet, og samtidig bliver undervisningen på Tech College i Aalborg blokeret. Eleverne vil i stedet bruge dagen på at demonstrere ved Lindholm Brygge i Nørresundby. Lønnen for skolepraktik fastsættes hvert år i finansloven.